Vyf wou sakevrou glo ontvoer(Argieffoto: Maroela Media) Vyf verdagtes, tussen 20 en 30 jaar oud, sal na verwagting Dinsdag in ŉ hof in Wynberg in die Wes-Kaap verskyn op aanklag van sameswering om ŉ persoon te ontvoer, die besit van ŉ onwettige vuurwapen en ammunisie en bedrog. Brig. Novela Potelwa, woordvoerder van die polisie, sê die mans is Saterdagmiddag in hegtenis geneem. “ŉ Sakevrou van Ottery, ŉ Chinese vrou, het die Lansdowne-polisie Saterdagmiddag gekontak oor ŉ voertuig wat haar agtervolg het sedert sy haar onderneming verlaat het. Die polisie het vinnig reageer en die voertuig, met vyf verdagtes, voorgekeer.” Tydens ŉ soektog het beamptes beslag gelê op ŉ vuurwapen, waarvan die reeksnommer afgevyl is, en patrone. Die Lansdowne-polisie het ook op nommerplate afgekom wat teenstrydig was met die motorlisensieskyfie. “Speurders, wat georganiseerde misdaad ondersoek, is besig om te bepaal of die betrokke verdagtes moontlik met ander misdade verbind kan word.” Gemeenskappe word gemaan om enige verdagte aktiwiteit of misdaad by die polisie aan te meld deur 08600 10111 te skakel of kontak die polisie in die Wes-Kaap by 0800 314444.